《寄题虞阳山周氏隐居五咏 其二 佚老堂》
宋代·孙觌

浮生知几何，闻道苦不早。过眼电掣云，转看露晞草。

匆匆已解镳，马鬣翳蓬葆。夫君悟无生，不待须发皓。

朝行清溪曲，暮宿白云道。柴门鸟迹绝，槁叶风自扫。

竹间雨泠泠，花上日杲杲。坐对五大夫，自足休吾老。

作者简介：孙觌dí（1081～1169）字仲益，号鸿庆居士，常州晋陵（今江苏武进）人。孝宗乾道五年卒，年八十九（《直斋书录解题》卷一八）。孙觌为人依违无操，早年附汪伯彦、黄潜善，诋李纲，后复阿谀万俟卨，谤毁岳飞，《宋史》无传。孙觌善属文，尤长四六。著有《鸿庆居士集》、《内简尺犊》传世。